**แนวทางการปฏิบัติเกี่ยวกับธงชาติ**

**การใช้ธงชาติกับผู้เสียชีวิต**

การใช้ธงชาติประกอบเกียรติยศศพหรืออัฐิ ให้ใช้กับบุคคลดังต่อไปนี้

 (๑) ประธานองคมนตรี

 (๒) ประธานรัฐสภา

 (๓) นายกรัฐมนตรี

 (๔) ประธานศาลฎีกา

 (๕) ผู้ได้รับเครื่องราชอิสริยาภรณ์ออันเป็นโบราณมงคลนพรัตนราชวราภรณ์

 (๖) ผู้ที่เสียชีวิตเนื่องจากการปฏิบัติหน้าที่สู้รบหรือต่อสู้หรือช่วยเหลือการสู้รบหรือต่อสู้ หรือเนื่องจากการปฏิบัติหน้าที่ราชการ หรือช่วยเหลือราชการในการป้องกันอธิปไตยหรือรักษาความสงบเรียบร้อยของประเทศ หรือปราบปรามการกระทำผิดต่อความมั่นคงของรัฐ หรือปราบปรามการกระทำความผิดต่อองค์พระมหากษัตริย์ พระราชินี รัชทายาทและผู้สำเร็จราชการแทนพระองค์

 (๗) ผู้ที่เสียชีวิตเนื่องจากได้แสดงความกล้าหาญช่วยเหลือเจ้าหน้าที่ให้เป็นประโยชน์อย่างสำคัญแก่ทางราชการ โดยไม่เกรงภัยอันจะเกิดแก่ชีวิตของตน

 (๘) บุคคลนอกจากที่กล่าว (๑)-(๗) และเป็นผู้ที่ทางราชการเห็นสมควร

 **การใช้ธงชาติประกอบเกียรติยศศพหรืออัฐิกับบุคคลดังกล่าว**

๑. บุคคลตาม (๑) - (๔) ต้องเป็นผู้เสียชีวิตในขณะดำรงตำแหน่ง

 ๒. บุคคลตาม (๖) และ (๗) ในกรุงเทพมหานครให้เสนอขอความเห็นชอบจากหัวหน้าส่วนราชการระดับกรมที่เกี่ยวข้อง ในจังหวัดอื่น ๆ ให้เสนอความเห็นชอบจากผู้ว่าราชการจังหวัดหรือนายอำเภอท้องที่หรือผู้บังคับบัญชาทหารระดับกองทัพหรือเทียบเท่าขึ้นไป แล้วแต่กรณี

 ๓. บุคคลตาม (๘) ให้หัวหน้าส่วนราชการตามข้อ ๒ เป็นผู้เสนอความเห็นชอบจากรัฐมนตรีว่าการกระทรวงมหาดไทย หรือผู้ที่รัฐมนตรีว่าการกระทรวงมหาดไทยมอบหมาย